**SOSIAALI- JA TERVEYSMINISTERIÖN ASETUS KÄYTTÖOIKEUDESTA ASIAKASTIETOON ANNETUN ASETUKSEN 13 JA 17 §:N MUUTTAMISESTA**

1. Asian tausta ja asetuksenantovaltuudet

Sosiaali- ja terveydenhuollon asiakastietojen sähköisestä käsittelystä annetun lain (784/2021, jäljempänä *asiakastietolaki*) 15 §:n mukaisesti sosiaali- ja terveydenhuollon asiakastietojen käsittelyä koskevien käyttöoikeuksien on perustuttava sosiaali- ja terveydenhuollon ammattihenkilön ja muun asiakas- ja potilastietoja käsittelevän henkilön työtehtävään ja annettavaan palveluun siten, että henkilöllä on käyttöoikeus vain työtehtävissään tarvitsemiinsa välttämättömiin asiakastietoihin, joihin hänellä on tiedonsaantioikeus. Asiakastietojen käsittelyn perusteena on oltava tietoteknisesti varmistettu asiakas- tai hoitosuhde tai muu lakiin perustuva oikeus.

Asiakastietolain 15 §:n 2 momentin mukaisesti sosiaali- ja terveysministeriön asetuksella säädetään, mitä tietoja ammattihenkilöt ja muut asiakastietoja käsittelevät henkilöt työtehtävänsä ja annettavan palvelun perusteella saavat enintään käyttää.

Asiakastietolain 15 §:n 3 momentin mukaisesti palvelunantajan on määriteltävä sosiaali- ja terveydenhuollon ammattihenkilön tai muun asiakastietoja käsittelevän henkilön oikeus käyttää asiakastietoja. Palvelunantajan on pidettävä rekisteriä asiakastietojärjestelmiensä ja asiakasrekisteriensä käyttäjistä sekä näiden käyttöoikeuksista.

Sosiaali- ja terveysministeriö on 9.9.2022 antanut asetuksen käyttöoikeudesta asiakastietoon (825/2022). Asetus tulee voimaan 30.6.2023. Asetuksen antamisen jälkeen on ilmennyt tarve muuttaa lastenvalvojan työtehtävään liittyvää käyttöoikeutta tilanteisiin, joissa lastenvalvojan tehtävään sisältyy lapsen huollosta ja tapaamisoikeudesta annetussa laissa (361/1983) tarkoitettujen selvitysten laatiminen tai sosiaalihuoltolain (1301/2014) 27 §:ssä tarkoitettujen tapaamisten järjestäminen. Lisäksi sosiaalihuoltolakia (1301/2014) on muutettu 1.1.2023 siten, että asetuksessa käytettäviä sosiaalipalveluita koskevia käsitteitä on tarpeen muuttaa vastaavasti.

2. Asian valmistelu

Asetus käyttöoikeusasetuksen muutoksista on valmisteltu sosiaali- ja terveysministeriössä virkatyönä yhteistyössä oikeusministeriön ja Terveyden ja hyvinvoinnin laitoksen asiantuntijoiden kanssa.

Sosiaali- ja terveysministeriö järjesti 30.1.2023 lastenvalvojille kuulemistilaisuuden, jossa lastenvalvojat esittivät näkemyksiään tiedontarpeista lastenvalvojien palveluissa. Tilaisuudessa oli 57 osallistujaa. Kuulemistilaisuudessa tuotiin esille, ettei voimassa oleva asetus huomioi käyttöoikeuksia lapsen huollosta ja tapaamisoikeudesta annetussa laissa (361/1983) tarkoitettujen selvitysten laatimisen tehtävissä tai sosiaalihuoltolain (1301/2014) 27 §:ssä tarkoitettujen tapaamisten järjestämisessä. Lisäksi useiden hyvinvointialueiden lastenvalvojien toimesta tuotiin esille tarvetta saada käyttöoikeus lastensuojelun asiakastietoihin myös perheoikeudellisten sopimusten vahvistamisen tehtävissä. Kuitenkin tuotiin myös esille, että sopimusten vahvistamisen tehtävissä lastenvalvoja voi pyytää lastensuojelun työntekijän näkemystä ilman tarvetta katsoa tietoa tietojärjestelmästä.

3. Nykytila ja keskeiset ehdotukset

Käyttöoikeusasetuksessa ei ole huomioitu lastenvalvojan tehtäviä hoitavien henkilöiden tietotarpeita lapsen huollosta ja tapaamisoikeudesta annetussa laissa tarkoitettujen selvitysten laatimisen tehtävissä tai sosiaalihuoltolain 27 §:ssä tarkoitettujen tapaamisten järjestämisessä. Lastenvalvojan tehtävillä tarkoitetaan laajasti perheoikeudellisiin palveluihin liittyviä tehtäviä, vaikka tehtäviä hoitavan henkilön tehtävänimike olisi muukin kuin lastenvalvoja. Esimerkiksi lapsenhuoltolain mukaisia selvityksiä laativan henkilön tehtävänimike voi olla muu kuin lastenvalvoja.

Asetuksen 13 §:ään käyttöoikeudesta lastenvalvojan tehtävässä esitetään lisättäväksi uusi 2 momentti, jossa säädettäisiin käyttöoikeudesta lapsen huollosta ja tapaamisoikeudesta annetussa laissa tarkoitettujen selvitysten laatimisen tehtävissä tai sosiaalihuoltolain 27 §:ssä tarkoitettujen tapaamisten järjestämisessä. Käyttöoikeus olisi lastensuojelun asiakastietoihin sen lisäksi, mitä 1 momentissa säädetään. Siten käyttöoikeus olisi asiakkuusasiakirjaan sekä perheoikeudellisten palvelujen, lapsiperheiden palvelujen, työikäisten palvelujen ja lastensuojelun asiakastietoihin.

Sosiaalipalveluista asetuksen 17 §:ssä käytettävä käsitteistö ei enää kaikilta osin vastaa päivitettyä sosiaalihuoltolakia. Asetuksen 17 §:n 1 kohdasta poistettaisiin kotipalvelun käsite sekä muutettaisiin tehostetun palveluasumisen käsite ympärivuorokautisen palveluasumisen käsitteeksi. Muutos vastaisi sosiaalihuoltolakiin lailla 790/2022 toteutettuja muutoksia, jotka tulivat voimaan 1.1.2023.

4. Pääasialliset vaikutukset

Asetuksen muutoksella mahdollistetaan lastenvalvojille käyttöoikeus lastensuojelun asiakastietoihin silloin, kun tehtäviin kuuluu lapsen huollosta ja tapaamisoikeudesta annetussa laissa tarkoitettujen selvitysten laatiminen tai sosiaalihuoltolain 27 §:ssä tarkoitettujen tapaamisten järjestäminen. Muutos turvaa lastenvalvojan tehtävissä toimiville henkilöille oikeuden käyttää lastensuojelun asiakastietoja sellaisissa tehtävissä, joissa lastenvalvojalla on merkittävä vastuu lapsen edun toteutumisen arvioinnista selvityksiä laatiessaan tai tapaamisia järjestettäessä.

5. Lausuntopalaute

Valmisteluasiakirjat ovat julkisessa palvelussa osoitteessa https://stm.fi/hankkeet tunnuksella STM018:00/2023.

6. Voimaantulo

Asetus on tarkoitettu tulemaan voimaan 30 päivänä kesäkuuta 2023.